TTA-PSLยันเดินเรือแย่
ค่าระวางดิ่งเหลือ7,540เหรียญสหรัฐต่ำสุดรอบ10ปีโทรีเซนไทยลุ้นกำไร
19 ก.พ. 2556

ค่าระวางดิ่งเหลือ7,540เหรียญสหรัฐต่ำสุดรอบ10ปีโทรีเซนไทยลุ้นกำไร
TTA-PSL ประสานเสียงธุรกิจเดินเรือแย่ ค่าระวางทรุด 50% โทรีเซนฯ หวังกำไรปีนี้ ประมูลโรงไฟฟ้าอินโดฯ 
ม.ล.จันทรจุฑา จันทรทัต ประธานเจ้าหน้าที่บริหารและกรรมการผู้จัดการใหญ่ บริษัท โทรีเซนไทย เอเยนต์ซีส์ (TTA) เปิดเผยว่า แนวโน้มธุรกิจเดินเรือยังคงอยู่ในภาวะตกต่ำ เพราะในขณะนี้ดัชนีค่าระวางเรือลดต่ำลงมาทำสถิติต่ำสุดในรอบกว่า 10 ปี โดยลงมาอยู่ที่ 7,540 เหรียญสหรัฐ/วัน/ลำ ลดลง 50% จากช่วงเดียวกันของปีก่อน
“ค่าระวางเรือที่ลดลงส่งผลให้เป้าหมายของบริษัทที่คาดหวังว่าปีนี้จะพลิกฟื้นกลับมามีกำไรก็ลำบากมากขึ้น เพราะการที่จะมีกำไรได้ ดัชนีค่าระวางเรือจะต้องอยู่ที่ 1 หมื่นเหรียญสหรัฐ/วัน/ลำ ซึ่งถือว่าเป็นจุดคุ้มทุนในการทำธุรกิจ”ม.ล.จันทรจุฑา กล่าว
ทั้งนี้ คาดว่าธุรกิจเดินเรือน่าจะกลับมาฟื้นตัวได้ปี 2557 
อย่างไรก็ตาม บริษัทก็ไม่ได้หมดหวังในการที่จะกลับมามีกำไร เพราะได้กระจายการลงทุนออกไป 3 ธุรกิจ จึงน่าจะเป็นตัวหนุนให้บริษัทมีกำไรได้ โดยเฉพาะในส่วนของบริษัท เมอร์เมด ซึ่งทำธุรกิจให้บริการนอกชายฝั่งมีแนวโน้มการเติบโตที่ดี ขณะนี้มีงานในมือรอรับรู้เป็นรายได้ 5 ปี อยู่ที่ 1.5 หมื่นล้านบาท และจะรับรู้ในปีนี้ประมาณ 6,000 ล้านบาท หรือจะมีกำไรหลายร้อยล้านบาท แต่ทั้งนี้ก็จะขึ้นอยู่กับอัตราแลกเปลี่ยนด้วย
สำหรับธุรกิจปุ๋ยในเวียดนามน่าจะมีกำไร 200 ล้านบาท/ปี และบริษัท ยูนิค ไมนิ่ง เซอร์วิสเซส (UMS) ก็น่าจะมีกำไรเช่นกันหลัก 10 ล้านบาท นอกจากนี้บริษัทเตรียมยื่นซองประมูลโรงไฟฟ้าไอพีพีที่ใช้ถ่านหินเป็นเชื้อเพลิงที่อินโดนีเซียกลางปีนี้ร่วมกับพันธมิตร
ด้านนายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า ธุรกิจเดินเรือปีนี้จะแย่กว่าปีก่อน เนื่องจากปริมาณกองเรือมีมากกว่าความต้องการใช้เรือในการขนส่ง กดดันให้ค่าระวางเรือปรับตัวลดลง
สิ่งที่ทำได้คือการควบคุมต้นทุน ค่าใช้จ่ายการเดินเรือเฉลี่ยต่อวันต่อลำให้อยู่ที่ 4,400 เหรียญสหรัฐ เทียบกับปีก่อนเฉลี่ยที่ 4,481 เหรียญสหรัฐ/วัน/ลำ จากปัจจุบันบริษัทมีเรือทั้งหมด 31 ลำ อายุเฉลี่ยอยู่ที่ 11 ปี 
“ปีนี้บริษัทไม่ได้กำหนดเป้าหมายค่าระวางเรือ เพราะเน้นการควบคุมค่าใช้จ่ายมากกว่า แต่ปัจจุบันบริษัทมีค่าระวางเรือสูงกว่าอุตสาหกรรมประมาณ 10% ซึ่งเป็นผลจากทั้งกลยุทธ์คุมค่าใช้จ่ายและการเน้นกำหนดสัญญาเช่ากับลูกค้าเป็นรายเที่ยวที่อ้างอิงตามราคาตลาด แต่หากดัชนีค่าระวางเรือปรับขึ้นมากกว่า 1.1 หมื่นเหรียญสหรัฐ/วัน/ลำ จะเริ่มกลับมาระบุสัญญาเช่าระยะยาวมากขึ้นจากปัจจุบันสัญญาเช่าเรือยาวมีเพียง 17%” นายคาลิด กล่าว
อย่างไรก็ดี มองว่าธุรกิจเดินเรือจะเริ่มกลับเข้าสู่ภาวะสมดุลในช่วงครึ่งปีหลังของปี 2557 
นายคาลิด กล่าวว่า แม้อุตสาหกรรมไม่ดี แต่บริษัทก็มีนโยบายที่จะจ่ายปันผลในทุกไตรมาส หากบริษัทมีกำไรสุทธิและมีกระแสเงินสดเพียงพอ